**ДО**

**Г-Н ЛАЗАР ЛАЗАРОВ**

**ПРЕДСЕДАТЕЛ НА НАЦИОНАЛНИЯ СЪВЕТ ЗА ТРИСТРАННО СЪТРУДНИЧЕСТВО**

**С Т А Н О В И Щ Е**

**на Конфедерация на труда „Подкрепа“**

**Относно:** Проект на Закон за изменение и допълнение на Кодекса за социално осигуряване

№ 48-254-01-48 от 02.11.2022 г. и проект на Закон за изменение и допълнение на Кодекса за социално осигуряване № 48-254-01-56 от 04.11.2022 г.

**УВАЖАЕМИ Г-Н ЛАЗАРОВ,**

КТ „Подкрепа“ ще изложи позицията си по отношение на двата законопроекта в един документ, тъй като те разглеждат идентични проблеми. Предложенията са насочени към по-адекватно актуализиране на пенсиите, които получават българските граждани.

1. ЗИД на КСО № 48-254-01-48 – предложените два нови параграфа уреждат преизчисляване на пенсиите от януари и от юли 2023 г. В единия случай с коефициент 1.35, в другия – със средномесечния осигурителен доход за страната за 2021 г. С оглед на значителното изоставане на размера на пенсиите, особено на отпуснатите по-отдавна, и на факта, че промените от октомври 2022 г. се отразиха минимално на вече изплащаните от НОИ пенсии, намираме за необходимо да се предвиди ново преизчисление. Така ще се компенсира до известна степен изоставането на доходите на гражданите, които вече не могат да получават доходи от труд.
2. ЗИД на КСО № 48-254-01-56 – проектът предвижда изменение на начина, по който се осъвременяват пенсиите по т.нар. швейцарско правило или чл. 100 от КСО. Към момента това се прави с процент, равен на сбора от 50 на сто от нарастването на осигурителния доход и 50 на сто от индекса на потребителските цени през предходната календарна година. Ако се приеме предложението на народните представители, осъвременяването ще се извършва със 100% от увеличението на осигурителния доход или със 100% от индекса на потребителските цени през предходната календарна година, което от двете числа е по-голямо. Смятаме, че такава промяна е резонна, за да бъде отразен в пенсията пълният размер на нарастването на осигурителния доход, който трябва да бъде базата за осъвременяване на пенсиите. Пенсията е резултат от направените вноски върху осигурителния доход. Ако се опитваме да спазваме принципа на определяне на пенсията спрямо осигурителния принос, то това предложение следва да бъде прието и приложено още от следващата година.

КТ „Подкрепа“ изразява положителното си становище за законопроектите по т. 3 и т. 5 от дневния ред на заседанието на НСТС, макар че в рамките на заседанието на комисиите беше изразено мнение, че ще бъдат необходими повече средства, от посочените в мотивите към двата ЗИД. За да се осигурят средства за изплащане на по-високи пенсии, могат да бъдат извършени допълнителни действия, като:

* значително увеличение или премахване на максималния осигурителен доход;
* спешно административно актуализиране на минималните осигурителни доходи по икономически дейности и групи професии;
* премахване на задължителния характер на осигуряването в задължително допълнително пенсионно осигуряване в частни пенсионни фондове.

**С УВАЖЕНИЕ:**

**ИНЖ. ДИМИТЪР МАНОЛОВ**

**ПРЕЗИДЕНТ НА КТ „ПОДКРЕПА“**